La Bibia piemontèisa/Testament Neuv/Timot/2Timot 1


2 Timòt

1

Salutassion 

Pàul, apòstol ëd Gesù Crist për volèj ëd Nosgnor, mandà a nunsié la promëssa dla vita ch’a-i é an Gesù Crist; a Timòt, mè car fieul, che la grassia, la misericòrdia e la pas at sio dàite da part ëd Dé ‘l Pare e ‘d Gesù Crist, Nosgnor.

Assion ëd grassie e esortassion 

Për ti i rendo grassie a Nosgnor, ch’i servo con cossiensa neta tanme ij mè antich, e it mension-o sèmper, dì e neuit, ant mie preghiere. Ancora i penso a toe lerme cand ch’i soma separasse e i l’hai tanta anvìa ‘d vëdd-te: i sarai pien ëd goj cand ch’i saroma torna ansema.

I m’arcordo ‘d toa fede sincera, cola ch’a l’avìa ‘dcò Loide, toa mare granda, e Eunice, toa mare. Ti ‘t l’has l’istessa soa fede 'd lor, i na son sicur. A l’é për lòn che it racomando ‘d tissé la fiama dël don ëd Nosgnor ch’it l’has arseivù për l’imposission ëd mie man. Përché Nosgnor a l’ha nen dane në Spirit ëd pau e ‘d timidità, ma në spirit ëd fortëssa, d’amor e ‘d bon sens .

Àbie mai onta ‘d rende testimoniansa a Nosgnor, e àbie nen onta ‘d mi ch’i son an përzon për chiel. Soporta ansem a mi ij patiment për l’Evangeli, con la forsa ch’a ven da Nosgnor. Nosgnor a l’ha salvane e a l’ha ciamane con na vocassion santa, nen përchè i l’oma meritalo, ma për la decision che chiel a l’avìa già pijà a nòst favor anans dël prinsipi dij temp, visadì la decision d’acordene soa grassia an Gesù Crist. Costa grassia a l’é stàita arvelà con la manifestassion ëd Gesù Crist, nòst Salvator, ch’a l’ha anientà la mòrt e, për ël mojen ëd l’Evangeli, a l’ha fàit ësplendrì la vita e l’inmortalità. D’ës Evangeli Nosgnor a l’ha fame ‘n mëssagé, n’apòstol e ‘n magister.

A l’é ‘dcò për lòn ch’i soporto tanti patiment, ma i l’hai gnun-a onta ‘d sòn. I conòsso col ch’i l’hai chërduje e i son sicur che chiel a l’é pro bon ëd guerné ‘l depòsit dla fede ch’a l’ha fidame fin-a al dì darié.

Pija për régola la san-a dotrin-a ch’it l’has ëscotà da mia bòca e oserv-la con la fede e l’amor ch’a-i é an Gesù Crist. Guerna bin ël bon depòsit dla fede con l’agiut dlë Spirit Sant ch’a l’ha fàit an nojàutri soa abitassion.

Situassion ëd Pàul 

Ti’t sas bin che ant la provinsa dl’Asia a l’han bandoname tuti. An tra ‘d lor a-i é Figello e Ermògene.

Che Nosgnor, contut, a fasa misericòrdia a Onesiforo e a tuta soa famija, përchè soens a l’han fame vìsita e a l’han confortame. Chiel a l’ha mai avù d’onta ch’i j’ero an caden-e. A l’opòst, cand ch’a l’era a Roma a l’é vnume a sërché daspërtut con soen fin-a a che a l’ha trovame. Che Nosgnor a-j acòrda ‘d trové misericòrdia dë 'dnans ëd chiel ël dì darié. Ti ‘t sas bin coma ch’a sia stame d’agiùt mentre che chiel a l’era a Efeso.

Nòte 

Bibia
Testament Neuv
Timot